NARIADENIE KOMISIE (ES) č. 891/2009
z 25. septembra 2009,
ktorým sa otvárajú colné kvóty Spoločenstva v sektore cukru a zabezpečuje ich správa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho články 143, 144 ods. 1, 148, 156 a 188 ods. 2 v spojení s článkom 4,
keďže:
(1)
Účinnosť nariadenia Komisie (ES) č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (2) skončí 1. októbra 2009. Určité colné kvóty Spoločenstva v sektore cukru sa však budú po uvedenom dátume naďalej uplatňovať. Preto je potrebné ustanoviť pravidlá, ktorými sa upraví otvorenie a správa týchto colných kvót.
(2)
Podľa článku 1 nariadenia Rady (ES) č. 1095/96 z 18. júna 1996 o implementácii koncesií stanovených v zozname CXL vypracovanom bezprostredne po záveroch rokovaní podľa článku XXIV.6 GATT (3) má Komisia prijať opatrenia na implementáciu koncesií v poľnohospodárstve, ktoré sú stanovené v zozname CXL (Európskych spoločenstiev) predložených Svetovej obchodnej organizácii. Na základe tohto zoznamu sa Spoločenstvo zaviazalo z Indie doviesť 10 000 ton výrobkov z cukru pri nulovom cle, ktoré patria pod číselný znak KN 1701. Po vstupe Rakúska, Fínska, Švédska a ďalej Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska a neskôr Bulharska a Rumunska do Európskej únie a v rámci uzatvorenia rokovaní podľa článku XXIV GATT sa Spoločenstvo zaviazalo dovážať určité množstvo surového trstinového cukru na rafináciu s colnou sadzbou 98 EUR za tonu.
(3)
V článku 4 ods. 4 nariadenia Rady (ES) č. 2007/2000 z 18. septembra 2000, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pristúpenia k Európskej únii alebo sú s týmto procesom spojené a ktorým sa mení a dopĺňa nariadenie (ES) č. 2820/98 a rušia nariadenia (ES) č. 1763/1999 a (ES) č. 6/2000 (4) sa ustanovuje, že dovozy výrobkov z cukru, ktoré patria pod číselné znaky KN 1701 a 1702 s pôvodom v Bosne a Hercegovine, Srbsku a Kosove (5), podliehajú ročným kvótam bez colných poplatkov.
(4)
Stabilizačná a asociačná dohoda medzi Európskymi spoločenstvami a ich členskými štátmi na jednej strane a Albánskou republikou na strane druhej bola podpísaná 12. júna 2006 v Luxemburgu. Do ukončenia postupu nevyhnutného na nadobudnutie účinnosti bola uzatvorená Dočasná dohoda o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej (6), ktorá nadobudla účinnosť 1. decembra 2006.
(5)
Stabilizačná a asociačná dohoda medzi Európskymi spoločenstvami a ich členskými štátmi na jednej strane a Bosnou a Hercegovinou na strane druhej bola podpísaná 16. júna 2008 v Luxemburgu. Do ukončenia postupu nevyhnutného na nadobudnutie účinnosti bola uzatvorená Dočasná dohoda o obchode a obchodných záležitostiach medzi Európskym spoločenstvom na jednej strane a Bosnou a Hercegovinou na strane druhej (7), ktorá nadobudla účinnosť 1. júla 2008.
(6)
V súlade s článkom 27 ods. 5 dohody o stabilizácii a pristúpení medzi Európskymi spoločenstvami a ich členskými štátmi na jednej strane a Chorvátskou republikou na strane druhej (8), zmenenej a doplnenej Protokolom schváleným rozhodnutím Rady 2006/882/ES (9) a v súlade s prílohou IV h) k uvedenej dohode povolí Spoločenstvo dovoz výrobkov bez colných poplatkov s pôvodom v Chorvátsku, ktoré patria pod číselné znaky KN 1701 a 1702, dovážané do Spoločenstva v rámci ročného množstva 180 000 ton (v čistej hmotnosti).
(7)
V súlade s článkom 27 ods. 2 Stabilizačnej a asociačnej dohody medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej (10), ktorá nadobudla účinnosť 1. januára 2006 povolí Spoločenstvo dovoz výrobkov bez colných poplatkov s pôvodom v Bývalej juhoslovanskej republike Macedónsko, ktoré patria pod číselné znaky KN 1701 a 1702 dovážané do Spoločenstva v rámci ročnej colnej kvóty 7 000 ton (v čistej hmotnosti).
(8)
Podľa článku 142 nariadenia (ES) č. 1234/2007 môže Komisia pozastaviť uplatňovanie dovozných ciel, aby sa zabezpečila dodávka potrebná na výrobu výrobku uvedených v článku 62 ods. 2 nariadenia (ES) č. 1234/2007. Mali by sa ustanoviť pravidlá na správu výsledných kvót.
(9)
Okrem toho by sa mali ustanoviť pravidlá na správu kvót na základe uplatňovania článku 186 písm. a) a článku 187 nariadenia (ES) č. 1234/2007, podľa ktorých môže Komisia úplne alebo čiastočne pozastaviť uplatňovanie dovozných ciel pre určité množstvá, ak ceny cukru na trhu Spoločenstva výrazne stúpajú alebo klesajú, alebo ak ceny cukru na svetovom trhu dosiahnu úroveň, ktorá narúša alebo hrozí, že naruší dostupnosť zásobovania trhu Spoločenstva.
(10)
Pokiaľ sa v tomto nariadení neustanovuje inak, na dovozné povolenia vydané na základe tohto nariadenia by sa malo uplatňovať nariadenie Komisie (ES) č. 376/2008 z 23. apríla 2008, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky (11), a nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá správy dovozných colných kvót pre poľnohospodárske produkty spravovaných prostredníctvom systému dovozných licencií (12).
(11)
S cieľom zabezpečiť jednotné a rovnaké zaobchádzanie pre všetkých prevádzkovateľov, malo by sa stanoviť obdobie, v ktorom možno predložiť žiadosti o povolenie a vydať povolenia.
(12)
Žiadosti o dovozné povolenia pre priemyselný cukor by sa mali obmedziť na spracovateľov priemyselného cukru. Takíto spracovatelia sa nevyhnutne nepodieľajú na obchodovaní s tretími krajinami. Preto je nevyhnutné zabezpečiť zodpovedajúcu výnimku z článku 5 nariadenia (ES) č. 1301/2006.
(13)
V súlade s článkom 5 nariadenia (ES) č. 1301/2006 by prevádzkovatelia mali príslušným členským štátom, v ktorých sú zaregistrovaní a účely DPH predložiť dôkaz o tom, že sa v určitom období podieľali na obchodovaní s cukrom. Prevádzkovatelia schválení v súlade s článkom 7 nariadenia Komisie (ES) č. 952/2006 z 29. júna 2006 o spôsoboch uplatňovania nariadenia Rady (ES) č. 318/2006 v súvislosti s riadením vnútorného trhu s cukrom a s režimom kvót (13) by však mali mať možnosť žiadať o dovozné povolenia pre colné kvóty bez ohľadu na to, či sa podieľali na obchodovaní s tretími krajinami alebo nie.
(14)
V článku 6 ods. 1 nariadenia (ES) č. 1301/2006 sa ustanovuje, že žiadatelia o dovozné povolenia nesmú podať viac ako jednu žiadosť o povolenie pre to isté poradové číslo kvóty, ktorá sa vzťahuje na obdobie dovoznej colnej kvóty. Pokiaľ ide o cukor, hospodárskym rokom je obdobie dovoznej colnej kvóty. S cieľom znížiť finančnú záťaž pre dovozcov a zabezpečiť plynulé zásobovanie na trh Spoločenstva by intervaly, počas ktorých sa majú žiadosti o dovozné povolenia podať, mali byť mesačné.
(15)
Cukor dovezený na rafináciu si vyžaduje osobitné monitorovanie zo strany členských štátov. Prevádzkovatelia by preto mali pri podaní žiadosti o dovozné povolenie uviesť, či je dovážaný cukor určený na rafináciu.
(16)
Na zabezpečenie účinného spravovania dovozov cukru v rámci tohto nariadenia by členské štáty mali viesť záznamy o príslušných údajoch a oznamovať ich Komisii. V záujme zlepšenia kontrol by sa malo ustanoviť, že dovozy výrobkov v rámci ročnej colnej kvóty budú predmetom monitorovania v súlade s článkom 308d nariadenia Komisie (EHS) č. 2454/93 z 2. júla 1993 ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (14).
(17)
V článku 153 ods. 3 nariadenia (ES) č. 1234/2007 sa počas prvých troch mesiacov každého poľnohospodárskeho roka a v limite uvedenom v článku 153 ods. 1 uvedeného nariadenia sa vydávanie dovozných povolení obmedzuje na rafinérie s celoročnou výrobou cukru. V uvedenom období by o dovozné povolenia na cukor určený na rafináciu mohli žiadať len rafinérie s celoročnou výrobou cukru.
(18)
Povinnosť rafinovať cukor by mali overovať členské štáty. Ak pôvodný držiteľ povolenia nie je schopný poskytnúť dôkaz, mala by sa zaplatiť sankcia.
(19)
Všetok dovezený cukor rafinovaný schváleným prevádzkovateľom by mal byť podložený dovozným povolením na cukor určený na rafináciu. Na množstvá, na ktoré takýto dôkaz nemožno poskytnúť, by sa mala vzťahovať sankcia.
(20)
Vzhľadom na to, že cukor dovezený na priemyselné spracovanie možno použiť len na účely výroby výrobkov uvedených v prílohe k nariadeniu Komisie (ES) č. 967/2006 z 29. júna 2006, ktorým sa ustanovujú podrobné podmienky uplatňovania nariadenia Rady (ES) č. 318/2006 v súvislosti s výrobou mimo kvót v sektore cukru (15), ustanovenia o správe priemyselnej suroviny a povinnosti vzťahujúce sa na spracovateľov ustanovené v uvedenom nariadení by sa mali uplatňovať na dovezené množstvá.
(21)
Nariadenie (ES) č. 950/2006 by sa malo zrušiť od 1. októbra 2009. Dovozné povolenia vydané v súlade s uvedeným nariadením s dňom uplynutia platnosti po 1. októbri 2009 by však mali naďalej platiť.
(22)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
KAPITOLA I
VŠEOBECNÉ USTANOVENIA
Článok 1
Rozsah pôsobnosti
V tomto nariadení sa otvára a ustanovuje správa colných kvót ustanovených v časti I a II prílohy I na dovozy výrobkov cukru uvedených:
a)
v zozname „CXL - Európske spoločenstvá“ uvedenom v článku 1 ods. 1 nariadenia (ES) č. 1095/96;
b)
v článku 4 ods. 4 nariadenia (ES) č. 2007/2000;
c)
v článku 27 ods. 2 Dohody o stabilizácii a pridružení medzi Európskymi spoločenstvami a ich členskými štátmi na jednej strane a Bývalou juhoslovanskou republikou Macedónsko na strane druhej;
d)
v článku 27 ods. 5 Dohody o stabilizácii a pristúpení medzi Európskymi spoločenstvami a ich členskými štátmi na jednej strane a Chorvátskou republikou na strane druhej;
e)
v článku 14 ods. 2 Dočasnej dohody o obchode a obchodných záležitostiach medzi Európskym spoločenstvom na jednej strane a Albánskou republikou na strane druhej;
f)
v článku 12 ods. 3 Dočasnej dohody o obchode a obchodných záležitostiach medzi Európskym spoločenstvom na jednej strane a Bosnou a Hercegovinou na strane druhej.
Okrem toho sa v tomto nariadení ustanovuje správa colných kvót, ako sa ustanovujú v časti III prílohy I, na dovozy výrobkov z cukru podľa:
a)
článkov 186 písm. a) a 187 nariadenia (ES) č. 1234/2007;
b)
článku 142 nariadenia (ES) č. 1234/2007.
Článok 2
Vymedzenie pojmov
Na účely tohto nariadenia sa uplatňujú tieto vymedzenia pojmov:
a)
„koncesný cukor CXL“ znamená cukor ustanovený v zozname CXL (Európske spoločenstvá) uvedený v písmene a) prvého pododseku článku 1;
b)
„cukor z Balkánu“ znamená výrobky z cukru, ktoré patria pod číselné znaky KN 1701 a 1702 a s pôvodom v Albánsku, Bosne a Hercegovine, Srbsku, Kosove (16), Bývalej juhoslovanskej republike Macedónsko, alebo v Chorvátsku ktoré sa dovážajú do Spoločenstva podľa aktov uvedených v písmenách b) až f) prvého odseku článku 1;
c)
„mimoriadne dovezený cukor“ znamená výrobky sektora cukru uvedené v písmene a) druhého odseku článku 1;
d)
„cukor dovezený na priemyselné spracovanie“ znamená výrobky sektora cukru uvedené v písmene b) druhého odseku článku 1;
e)
„hmotnosť tel quel“ znamená hmotnosť cukru v prirodzenom stave;
f)
„rafinácia“ znamená spracovanie surových cukrov na biele cukry, ako sa vymedzuje v bodoch 1 a 2 časti II prílohy III k nariadeniu (ES) č. 1234/2007, ako aj akúkoľvek ekvivalentnú technickú operáciu realizovanú s nebaleným bielym cukrom.
Článok 3
Otvorenie a správa
1. Colné kvóty sa otvárajú na ročnom základe na obdobie od 1. októbra do 30. septembra.
Množstvo výrobkov, poradové číslo a clo sa ustanovujú v prílohe I.
2. Obdobie colnej kvóty sa rozdeľuje na podobdobia, z ktorých každé trvá 1 mesiac. Množstvá vzťahujúce sa na podobdobia sú takéto:
-
100 % na prvé podobdobie,
-
0 % na ďalšie podobdobia.
3. Colná kvóta sa spravuje použitím metódy súčasného overovania uvedenej v kapitole II nariadenia (ES) č. 1301/2006.
Článok 4
Uplatniteľnosť nariadení (ES) č. 1301/2006 a (ES) č. 376/2008
Pokiaľ v tomto nariadení nie je ustanovené inak, uplatňujú sa nariadenia (ES) č. 1301/2006 a (ES) č. 376/2008.
Článok 5
Žiadosti o dovozné povolenie
1. Žiadosti o povolenie sa predkladajú iba počas prvých siedmich dní každého podobdobia uvedeného v článku 3 ods. 2.
2. Komisia pozastaví predkladanie žiadostí o povolenie do konca hospodárskeho roku pre poradové čísla, v súvislosti s ktorými sú disponibilné množstvá vyčerpané. Komisia však zruší pozastavenie a znovu umožní predkladanie žiadostí, keď budú množstvá znovu disponibilné v súvislosti s oznámeniami uvedenými v článku 9 ods. 2 bode ii).
Článok 6
Informácie, ktoré sa uvádzajú v žiadosti o dovozné povolenie a na dovoznom povolení
Žiadosť o dovozné povolenie a dovozné povolenie obsahuje tieto údaje:
a)
v políčku 8 - krajina pôvodu,
V súvislosti s koncesným cukrom CXL s poradovými číslami 09.4317, 09.4318, 09.4319 a 09.4321 a cukrom z Balkánu sa slovo „áno“ v políčku 8 označí krížikom. Z týchto povolení vyplýva povinnosť dovážať z konkrétnej krajiny;
b)
v políčku 16 - jednotný osemmiestny číselný znak KN;
c)
v políčkach 17 a 18 - množstvo v kilogramoch v hmotnosti tel quel;
d)
v políčku 20:
i)
buď „cukor na rafináciu“, alebo „cukor neurčený na rafináciu“ a
ii)
jedna z nasledujúcich poznámok:
-
pre koncesný cukor CXL jeden z údajov uvedených v časti A prílohy III,
-
pre cukor z Balkánu, jeden z údajov uvedených v časti B prílohy III,
-
pre mimoriadne dovezený cukor jeden z údajov uvedených v časti C prílohy III,
-
pre cukor dovezený na priemyselné spracovanie jeden z údajov uvedených v časti D prílohy III,
iii)
hospodársky rok, na ktorý sa vzťahuje;
e)
v políčku 24 - príslušné clo.
Článok 7
Povinnosti súvisiace s predložením žiadosti o dovozné povolenie
1. Odchylne od článku 5 nariadenia (ES) č. 1301/2006 sa predkladanie dôkazu ustanoveného v uvedenom článku nemusí vyžadovať v prípade prevádzkovateľov schválených v súlade s článkom 7 nariadenia (ES) č. 952/2006.
2. Výška záruky uvedenej v článku 14 ods. 2 nariadenia (ES) č. 376/2008 je 20 EUR za tonu.
3. Pokiaľ ide o koncesný cukor CXL s poradovými číslami 09.4317, 09.4318, 09.4319 a 09.4320, k žiadostiam o dovozné povolenie sa prikladá záväzok zo strany žiadateľa rafinovať predmetné množstvá cukru pred koncom tretieho mesiaca nasledujúceho po mesiaci, v ktorom uplynie platnosť príslušného povolenia.
4. Pokiaľ ide o koncesný cukor CXL s poradovými číslami 09.4317, 09.4318, 09.4319 a 09.4321 a o cukor z Balkánu, k žiadostiam o dovozné povolenie sa prikladá originál vývozných povolení v súlade so vzorom v prílohe II, ktorý vydali príslušné orgány príslušnej tretej krajiny. Množstvo uvedené v žiadosti o dovozné povolenie nesmie prevýšiť množstvo uvedené na vývoznom povolení.
Článok 8
Vydávanie a platnosť dovozného povolenia
Dovozné povolenie sa vydáva v 23. deň a najneskôr na konci mesiaca, v ktorom bola žiadosť predložená.
Je platné do konca tretieho mesiaca nasledujúceho po mesiaci, v ktorom bolo vydané, avšak najneskôr do 30. septembra, okrem mimoriadne dovezeného cukru a cukru dovezeného na priemyselné spracovanie, v prípade ktorého má dovozné povolenie platnosť do konca hospodárskeho roka, na ktorý je vydané.
Článok 9
Oznámenia Komisii
1. Najneskôr v 14. deň mesiaca, v ktorom sa žiadosti predložili oznámia členské štáty Komisii celkové množstvá, na ktoré sa vzťahujú žiadosti o dovozné povolenie, ako sa uvádza v článku 11 ods. 1 písm. a) nariadenia (ES) č. 1301/2006.
2. Odchylne od článku 11 ods. 1 nariadenia (ES) č. 1301/2006 oznámia členské štáty Komisii najneskôr v 10. deň každého mesiaca tieto skutočnosti:
i)
množstvá uvedené v článku 11 ods. 1 písm. b) uvedeného nariadenia a príslušné povolenia vydané počas predchádzajúceho mesiaca;
ii)
množstvá uvedené v článku 11 ods. 1 písm. c) uvedeného nariadenia a príslušné povolenia vydané počas predchádzajúceho mesiaca.
3. Množstvá uvedené v odsekoch 1 a 2 sa rozdelia podľa poradového čísla kvóty, osemmiestneho číselného znaku KN a podľa toho, či ide o žiadosti o povolenie na dodávku cukru na rafináciu alebo cukru neurčeného na rafináciu. Vyjadria sa v kilogramoch hmotnosti tel quel.
4. Do 1. marca každého roka oznámia členské štáty Komisii tieto informácie týkajúce sa predchádzajúceho kalendárneho roka:
i)
celkové skutočne dovezené množstvo rozdelené podľa poradového čísla, krajiny pôvodu, osemmiestneho číselného znaku KN a hmotnosti tel quel v kilogramoch;
ii)
množstvo cukru vyjadrené v hmotnosti tel quel a ako ekvivalent bieleho cukru, ktoré bolo skutočne rafinované.
Článok 10
Prepustenie do voľného obehu
Pokiaľ ide o kvóty na koncesný cukor CXL s poradovými číslami 09.4317, 09.4318, 09.4319 a 09.4321, je prepustenie do voľného obehu podmienené predložením osvedčenia o pôvode vydaného príslušnými orgánmi príslušnej tretej krajiny v súlade s článkami 55 až 65 nariadenia (EHS) č. 2454/93.
Pokiaľ ide o koncesný cukor CXL s poradovými číslami 09.4317, 09.4318, 09.4319 a 09.4320, pričom sa polarizačný stupeň dovezeného surového cukru odchyľuje o 96 stupňov, sadzba 98 EUR za tonu sa zvýši, prípadne zníži o 0,14 % za každú zistenú desatinu stupňa rozdielu.
KAPITOLA II
OSOBITNÉ USTANOVENIA NA MIMORIADNE DOVEZENÝ CUKOR A CUKOR DOVEZENÝ NA PRIEMYSELNÉ SPRACOVANIE
Článok 11
Otvorenie a množstvá
Odchylne od článku 3 ods. 1 sa v súvislosti s mimoriadne dovezeným cukrom a cukrom na priemyselné spracovanie sa otvorenie colnej kvóty, obdobie colnej kvóty a množstvá výrobkov, v súvislosti s ktorými sa pozastavuje celé dovozné clo alebo jeho časť, určia v súlade s postupom uvedeným v článku 195 nariadenia (ES) č. 1234/2007.
Článok 12
Spracovatelia cukru dovezeného na priemyselné spracovanie
Odchylne od článku 5 nariadenia (ES) č. 1301/2006 predkladajú žiadosti o dovozné povolenia na cukor dovezený na priemyselné spracovanie len spracovatelia v zmysle článku 2 písm. d) nariadenia (ES) č. 967/2006, a to aj v prípade ak sa títo spracovatelia nepodieľali na obchodovaní s tretími krajinami.
Článok 13
Použitie dovozných povolení na cukor dovezený na priemyselné spracovanie
1. Dovozné povolenia na cukor dovezený na priemyselné spracovanie vydané v súvislosti s číselnými znakmi KN 1701 99 10 alebo 1701 99 90, sa môžu použiť na dovoz cukru s číselnými znakmi KN 1701 11 90, 1701 12 90, 1701 91 00, 1701 99 10 alebo 1701 99 90.
2. Cukor dovezený na priemyselné spracovanie sa používa na výrobu výrobkov uvedených v prílohe k nariadeniu (ES) č. 967/2006.
3. Články 11, 12 a 13 nariadenia (ES) č. 967/2006 sa uplatňujú na množstvá cukru dovezeného na priemyselné spracovanie.
4. Každý spracovateľ predloží príslušným orgánom členského štátu dostatočný dôkaz o tom, že množstvo cukru dovezeného na priemyselné spracovanie sa použilo na účely výroby výrobkov uvedených v prílohe k nariadeniu (ES) č. 967/2006 a v súlade so schvaľovaním uvedeným v článku 5 uvedeného nariadenia. Uvedený dôkaz pozostáva z elektronického záznamu množstiev príslušných výrobkov do registrov počas výrobného procesu alebo na jeho konci.
5. Ak spracovatelia nepredložia dôkaz uvedený v odseku 4 do konca siedmeho mesiaca nasledujúceho po mesiaci, v ktorom sa uskutočnil dovoz, zaplatia za každý deň omeškania sumu 5 EUR na tonu príslušného množstva.
6. Ak spracovatelia nepredložia dôkaz uvedený v odseku 4 do konca deviateho mesiaca nasledujúceho po mesiaci, v ktorom sa uskutočnil dovoz, príslušné množstvo sa považuje za množstvo nahlásené navyše v zmysle článku 13 nariadenia (ES) č. 967/2006.
KAPITOLA III
TRADIČNÉ POTREBY ZÁSOBOVANIA
Článok 14
Režim rafinérií s celoročnou výrobou cukru
1. Len rafinérie s celoročnou výrobou cukru môžu žiadať o dovozné povolenia na cukor určený na rafináciu s dátumom začiatku platnosti počas prvých troch mesiacov každého hospodárskeho roka. Odchylne od druhého pododseku článku 8 sú tieto povolenia platné do konca hospodárskeho roka, ku ktorému sa vzťahujú.
2. Ak pred 1. januárom každého hospodárskeho roka žiadosti o dovozné povolenia na cukor určený na rafináciu pre daný hospodársky rok zodpovedajú súčtu všetkých množstiev uvedených v článku 153 ods. 1 nariadenia (ES) č. 1234/2007 alebo ho prevyšujú, Komisia informuje členské štáty, že na úrovni Spoločenstva sa dosiahol limit tradičných potrieb zásobovania pre daný hospodársky rok.
Od dátumu oznámenia sa odsek 1 na príslušný hospodársky rok neuplatňuje.
Článok 15
Dôkaz o rafinácii a sankcie
1. Každý pôvodný držiteľ dovozného povolenia na dovoz cukru na rafináciu doručí do šiestich mesiacov od skončenia platnosti príslušného dovozného povolenia členskému štátu, ktorý povolenie vydal, prijateľný dôkaz o tom že sa rafinácia uskutočnila v lehote stanovenej v článku 7 ods. 3.
Ak sa takýto dôkaz nepredloží, uhradí žiadateľ do 1. júna nasledujúceho po príslušnom hospodárskom roku sumu vo výške 500 EUR za tonu za príslušné množstvá cukru okrem výnimočných prípadov vyššej moci.
2. Výrobcovia cukru schválení v súlade s článkom 57 nariadenia (ES) č. 1234/2007 podajú príslušnému orgánu členského štátu pred 1. marcom nasledujúcim po príslušnom hospodárskom roku vyhlásenie o množstvách cukru, ktoré zrafinovali v rámci uvedeného hospodárskeho roka, pričom uvedú:
a)
množstvá cukru zodpovedajúce dovozným povoleniam na cukor určený na rafináciu;
b)
množstvá cukru vyrobené v Spoločenstve a referenčné čísla schváleného podniku, ktorý tento cukor vyrobil;
c)
ostatné množstvá cukru a ich pôvod.
Výrobcovia uhradia do 1. júna nasledujúceho po príslušnom hospodárskom roku sumu vo výške 500 EUR za tonu za množstvá cukru uvedené v písmene c) prvého pododseku, za ktoré nemôžu predložiť dôkaz prijateľný pre členský štát, že sa rafinovali, s výnimkou výnimočných príčin vyššej moci.
KAPITOLA IV
ZRUŠOVACIE A ZÁVEREČNÉ USTANOVENIA
Článok 16
Zrušenie
Nariadenie (ES) č. 950/2006 sa zrušuje s účinnosťou od 1. októbra 2009.
Avšak dovozné povolenia vydané v súlade s týmto nariadením budú naďalej v platnosti až do dátumu uplynutia platnosti.
Článok 17
Nadobudnutie účinnosti a uplatňovanie
Toto nariadenie nadobúda účinnosť tretím po jeho uverejnení v Úradnom vestníku Európskej únie.
Uplatňuje sa od 1. októbra 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. septembra 2009